Þingræður haldnar á Alþingi Íslendinga

Frsm. (Ellert B. Schram) : Virðulegi forseti. Hv. allshn. Nd. hefur rætt þetta mál á fundi sínum og orðið sammála um að mæla með samþykkt frv. eins og það liggur fyrir eftir afgreiðslu í Ed. Með þessu frv. til þinglýsingalaga fylgja allmörg frv., sem eru til samræmingar ef þinglýsingarfrv. sjálft verður samþ. Er augljóst að leiðréttingar þær og lagfæringar, eins og fyrr segir, eru til samræmingar. N. hefur orðið sammála um að mæla með samþykkt þeirra allra eins og þau liggja fyrir.



Virðulegi forseti. Eins og fram kemur í nál. á þskj. 700 rita ég undir nál. með fyrirvara. Ástæðan er sú, að mál þetta var tekið til umr. á fundi allshn. í gærmorgun og það afgreitt á einum klukkustundarlöngum fundi. Mér er tjáð að þær breytingar, sem gera á með samþykkt þessa frv., séu fyrst og fremst tæknilegs eðlis, til þess gerðar að tryggja rétt manna og auka öryggi við þinglýsingar og annað sambærilegt. Hins vegar vannst n. ekki tími til að skoða frv. nægilega vel og ég ritaði því undir nál. með fyrirvara. Ég verð að segja eins og er, að mér eru ekki fullljósar þær breytingar sem þarna á að gera vegna þess hve skamman tíma n. hafði til umráða til að fara yfir þetta mál. En ég sé enga ástæðu til að leggjast gegn því, að frv. verði afgreitt.

Frsm. (Gylfi Þ. Gíslason) : Hæstv. forseti. Fjh.- og viðskn. þessarar d. hefur athugað þetta frv. og leggur einróma til að það verði samþykkt. Einn nm. var fjarverandi við afgreiðslu málsins. Hér er um það að ræða, að í ágúst 1977, ágúst í fyrra, var gengið frá samningi, sem undirritaður var formlega í Bonn 11. okt. 1977, um gagnkvæma aðstoð í tollamálum milli Lýðveldisins Íslands og Sambandslýðveldisins Þýskalands. Sú aðstoð, sem gert er ráð fyrir í þessum milliríkjasamningi, er tvenns konar. Það er annars vegar aðstoð við framkvæmd tollalaga almennt, álagningu tolla og annarra innflutnings- og útflutningsgjalda, svo og að haldnar séu reglur um inn- og útflutning, og hins vegar aðstoð til þess að koma í veg fyrir, rannsaka og upplýsa brot á tollalöggjöfinni, en samningurinn tekur til tolla og annarra opinberra gjalda sem ákveðin eru af tollyfirvöldum. Svo sem kunnugt er hafa viðskipti Íslands og Sambandslýðveldisins Þýskalands aukist mjög á undanförnum árum. Eru báðir aðilar sammála um að æskilegt sé að samvinna þeirra á milli verði bundin í tvíhliða samningi um gagnkvæma aðstoð á sviði tollamála, þar sem slíkur samningur mundi leggja grundvöll að virkari aðgerðum tollyfirvalda í báðum löndum á þessu sviði. Hér er um að ræða algerlega eðlilegt og sjálfsagt framhald á samstarfi sem stofnað var til á sínum tíma, eða 1953, með ályktun Tollasamvinnuráðsins í Brüssel. Þessi samningur er byggður á nákvæmlega sams konar tvíhliða samningum milli Þýskalands annars vegar og hinna Norðurlandanna, að Danmörku einni undanskilinni, hins vegar með vissum breytingum þó vegna íslenskra aðstæðna. Þessi samningur er að því leyti merkilegur, að hann er fyrsti tvíhliða samningurinn um tollamál sem Ísland gerir. Það er einróma till. fjh.- og viðskn. að Alþ. heimili ríkisstj. að fullgilda fyrir Íslands hönd þennan samning milli Þýskalands og Íslands um gagnkvæma aðstoð í tollamálum.

Frsm. (Ólafur G. Einarsson) Hæstv. forseti. Þetta frv. um stimpilgjald er flutt til einföldunar, en ekki í tekjuöflunarskyni, eins og segir í aths. með frv. Það felast ýmsar viðamiklar breytingar í þessu frv., sem ég sé ekki ástæðu til að rekja hér, enda var það gert við 1. umr. málsins. En samhliða þessu frv. er flutt frv. til l. um breyt. á l. um aukatekjur ríkissjóðs. Þar er gert ráð fyrir að fella þinglýsingargjald í núverandi mynd niður og hækka stimpilgjaldið sem því nemur. Fjh.- og viðskn. d. mælir einróma með samþykkt frv., en nál. er á þskj. 693.



Virðulegi forseti. Fjh.- og viðskn. þessarar hv. d. hefur haft til athugunar frv. til l. um bókhald. Felur frv. í sér tvær meginbreytingar frá núgildandi bókhaldslögum. Það er í fyrsta lagi fallið frá skilyrði um innbundna eða löggilta efnahagsbók og í öðru lagi er opnuð heimild til þess að setja reglugerðarákvæði um geymslu bókhaldsgagna á filmu. N. mælir einróma með samþykkt frv.

Frsm. (Ólafur G. Einarsson) : Hæstv. forseti. Þetta frv. er flutt samhliða frv. til l. um stimpilgjald, en ég mælti áðan fyrir nál. um það frv. Með þessu frv. er lagt til að þinglýsingargjald í núverandi mynd verði fellt niður og sameinað stimpilgjaldi, en í stað núverandi þinglýsingargjalds er lagt til að dómsmrh. ákveði með reglugerð fast gjald fyrir hverja þinglýsingu og yrði það óháð fjárhæð þess gjalds sem þinglýst er. Fjh.- og viðskn. þessarar hv. d. leggur einróma til að frv. verði samþykkt.

Frsm. (Tómas Árnason) Hæstv. forseti. Fjh.- og viðskn hefur fjallað um þetta mál, frv. til l. um breyting á l. nr. 86 16. des. 1943, um ákvörðun leigumála og söluverðs lóða og landa Reykjavíkurkaupstaðar. Þetta frv. kemur frá Ed. og er flutt að beiðni borgarstjórnar Reykjavíkur. Í raun og veru er hér um að ræða sjálfsagða breytingu á lögum í þá átt að tryggja innheimtuaðstöðu Reykjavíkurborgar. Fjh.- og viðskn. var einróma samþykk því að mæla með samþykkt frv.



Virðulegi forseti. Fjh: og viðskn. þessarar hv. d. hefur rætt frv. um vöruhappdrætti Sambands ísl. berklasjúklinga. Í aths. við lagafrv. þetta kemur fram að Samband ísl. berklasjúklinga var fyrst heimilað að reka vöruhappdrætti árið 1949 og síðan hefur þessi heimild verið framlengd á 10 ára fresti. Með frv. þessu er lagt til að heimildin verði enn framlengd til ársloka 1989. Ágóða af happdrætti þessu skal samkv. lögunum varið til þess að greiða stofnkostnað við byggingarframkvæmdir vinnuheimilisins að Reykjalundi, til uppbyggingar og rekstrar vinnustofa fyrir öryrkja og til annarrar félagsmálastarfsemi Sambands ísl. berklasjúklinga sem viðurkennd er af ríkisstj. Óþarft er að fjölyrða um þá þýðingu sem þetta happdrætti hefur haft fyrir Samband ísl. berklasjúklinga og fyrir heilsugæsluna í landinu yfirleitt. Nál. er á þskj. 697, og n. leggur einróma til að frv. verði samþykkt.